SIR মামলায় পাল্টা প্রশ্ন আদালতের! কী বলল সুপ্রিম কোর্ট? দেখুন

নয়াদিল্লি: এসআইআর (SIR) মামলার শুনানিতে গুরুত্বপূর্ণ পর্যবেক্ষণ করল সুপ্রিম কোর্ট (Supreme Court)। সন্দেহজনক ভোটারের নাগরিকত্ব যাচাই করা নির্বাচন কমিশনের (Election Commission of India) এখতিয়ারের মধ্যে পড়ে কি না, সেই প্রশ্নই তুলল শীর্ষ আদালত। মঙ্গলবার শুনানিতে বিচারপতি জয়মাল্য বাগচী (Justice Joymalya Bagchi) বলেন, “নির্বাচন কমিশন কখনও বলে না যে, কোনও ব্যক্তিকে নাগরিক ঘোষণার বা অ-নাগরিক ঘোষণার অধিকার তাদের আছে। কিন্তু ভোটার তালিকায় যদি এমন নাম থাকে যা সন্দেহজনক বলে মনে হয়, তাহলে নথিপত্র খতিয়ে দেখতে তদন্ত শুরু করা কি তাদের সাংবিধানিক ও আইনগত ক্ষমতার বাইরে পড়ে?”

বিচারপতি বাগচীর এই মন্তব্যে মুহূর্তেই নতুন মাত্রা পায় এসআইআর মামলার শুনানি। আদালতের মতে, ভোটার তালিকা তৈরির ক্ষেত্রে যোগ্যতার প্রশ্ন অত্যন্ত গুরুত্বপূর্ণ। তাই কোনও নাম সন্দেহজনক মনে হলে, তা যাচাই করার সীমাবদ্ধতা ঠিক কোথায়, সেটাই নির্ধারণ করা জরুরি।

আরও পড়ুন: SIR-এ ভুয়ো ভোটার ও নথি জালিয়াতি রুখতে বড় পদক্ষেপ কমিশনের

গুরুত্বপূর্ণ এই মামলায় আদালত পর্যবেক্ষণ করে যে, নির্বাচন কমিশন ভোটারদের নাগরিকত্ব ঘোষণা বা অস্বীকার করার কোনও ভূমিকা দাবি করে না। তবে নির্বাচন প্রক্রিয়ার স্বচ্ছতা বজায় রাখতে সন্দেহভাজন নথিপত্র যাচাইয়ের প্রয়োজন হলে কমিশন কীভাবে তা থেকে বিরত থাকতে পারে, সেই প্রশ্নই এখন আলোচ্য।